Այցելուների հոսք ապահովելու համար նախ Ռուսաստանում Հայաստանի դեսպանատունը պարբերաբար հանդես է գալիս բազմաթիվ մշակութային միջոցառումներով: Դրանց շրջանակում ներկայացվում է հայկական տարազը, հայ նկարիչների ստեղծագործությունները, կազմակերպվում են հայ գրողների գրքերի շնորհանդեսներ, ինչպես նաև՝ հանդիպումներ հայ գրողների հետ և այլն: Ներկայում ցուցանմուշների շարքում իր պատվավոր տեղն է զբաղեցնում մեծանուն կոմպոզիտոր Առնո Բաբաջանյանի մոմե արձանը՝ դաշնամուր նվագելիս: Մոմե արձանը դեսպանատանն է գտնվում ընթացիկ տարվա հունվարից: Ամիսներ առաջ Առնո Բաբաջանյանի հոբելյանի առթիվ դեսպանատան և «Առնո Բաբաջանյանի հիշատակի միջազգային հիմնադրամ»-ի ջանքերով բացվեց ցուցահանդես, որտեղ ներկայացված էին կոմպոզիտորի մասին պատմող նյութեր, ճանաչված նկարիչների ստեղծագործություններ, որոնցում պատկերված է Առնո Բաբաջանյանը: Մոմե արձանը յուրահատուկ հետաքրքրություն է առաջացնում այցելուների շրջանում, այն պատրաստվել է Սանկտ Պետերբուրգում: Դեսպանատանը նշում են, որ երբ Երևանում բացվի Առնո Բաբաջանյանի թանգարանը, ապա մոմե արձանը կփոխանցվի թանգարանին: